Ġurnata bieżla għall-volontiera tal-Emergency Response and Rescue Corps li assistew mhux inqas minn 80 għawwiem u għawwiema f’Kemmuna. Kelliem għal din l-għaqda li matul is-sajf tassisti lill-għawwiema qal lil tvm.com.mt li huma ssejħu fuq każ ta’ tfajla ta’ 20 sena mill-Belġju li qabżet il-baħar mill-blat ta’ Kemmuna u spiċċat weġġgħet darha. Il-volontieri tal-Emergency Response and Rescue Corps assistew liż-żagħżugħa sakemm ittieħdet il-port tal-Imġarr u minn hemmhekk ambulanza ħaditha għall-kura fl-Isptar ta’ Għawdex. Iżda l-ġurnata kompliet tkun iktar bieżla għaliex il-kurrenti silenzjużi ta’ taħt wiċċ l-ilma li jaħkmu l-baħar f’Kemmuna llum għamluha diffiċli għall-għawwiema li kellhom jitolbu l-għajnuna wara li għejjew jaqdfu meta kienu ‘l barra mix-xatt. B’kollox kien hemm 80 sejħa u f’dan il-każ il-volontiera tal-ERRC jassistu lill-għawwiema sakemm jerġgħu jidħlu lura b’wiċċ il-ġid lejn ix-xatt/.